Circle of Hands
Halvmånelandet har vært herjet av en magisk krig mellom hvit og sort magi lenger enn noen kan huske. Men nå har en midlertidig fred blitt vunnet av en liten gruppe som har lært seg det utenkelige: å bruke både hvit og sort magi samtidig. Dere er Sirkelen, veteraner fra årevis med magisk krigføring. Dere er gamle venner, rivaler eller elskere som har reist for å undersøke ryktene om at en demon har tatt over det lille samfunnet Ulfenwalde.
Circle of Hands er brutal jernalderfantasy i en verden uten klare geografiske, religiøse, juridiske eller moralske grenser. Det er slektsbånd, lojalitet og til syvende og sist fysisk makt som avgjør hvem som får viljen sin gjennom.
Bli med hvis du vil se hvordan det går når en liten gjeng kriger-magikere blander seg inn i et lite samfunns skjøre levesett og store problemer. Det er ingen oppdrag, ingen forhåndsbestemte scener og vi spiller til vi føler vi har funnet en avslutning (eller til midnatt).